সিকান্দার শাহ
আবুল মুজাহিদ সিকান্দার শাহ (ফার্সি: ابو المجاهد سكندر شاه, প্রতিবর্ণীকৃত: Abūl Mujāhid Sikandar Shāh; আনু. ১৩৩৫ – ১৩৯০), যিনি সাধারণত সিকান্দার শাহ নামেই বেশি পরিচিত, ছিলেন বাংলার দ্বিতীয় সুলতান। ইলিয়াস শাহী রাজবংশোদ্ভূত সিকান্দার ছিলেন শামসুদ্দীন ইলিয়াস শাহের ছেলে। সিকান্দার শাহ তাঁর বাবার সাম্রাজ্যিক উচ্চাভিলাষ বরকরার রেখেছিলেন। ১৩৫৯ সনে তিনি দিল্লির সুলতানকে পরাজিত করেন। তাঁর শাসনামল জাঁকজমকপূর্ণ স্থাপত্য প্রকল্পের জন্যেও বিশেষতভাবে প্রসিদ্ধ। ১৩৫৮ সালে তিনি পাণ্ডুয়ার আদিনা মসজিদ নির্মাণ করেন।